FI Euroopan unionin virallinen lehti C 353/17

Vastaanottoilmoitus – Menettelyn lopettamista edeltävä ilmoitus useista kanteluista, jotka on kirjattu viitteellä CHAP/2010/310 – Tekijänoikeuksien kollektiivista hoitamista Espanjassa koskevat kirjeet

2010/C 353/14

Euroopan komissio on saanut useita vakiomuotoisia kirjeitä, joiden mukaan Espanja on mahdollisesti rikkonut teollis- ja tekijänoikeuksien kollektiivisen hoitamisen yhteydessä Euroopan unionin toiminnasta tehdyn sopimuksen, jäljempänä ’SEUT-sopimus’, 106 artiklaa yhdessä 102 artiklan kanssa. Näitä kirjeitä tulee komissioon edelleenkin. Euroopan komissio kirjaa kirjeet viitteellä CHAP/2010/310.

Koska Euroopan komissio on vastaanottanut erittäin monia tätä asiaa koskevia kanteluita, se julkaisee tiedon saattamiseksi kaikille asianomaisille ja hallintomenojen vähentämiseksi ja tämän vastaanottoilmoituksen Euroopan unionin virallisessa lehdessä. Se ilmoittaa ottaneensa kirjeet vastaan ja toimittaa niiden lähettäjille tiedon komission yksiköiden tarkastelun tuloksesta. Tämä ilmoitus julkaistaan myös komission verkkosivuilla osoitteessa

http://ec.europa.eu/community_law/complaints/receipt/index_en.htm

Kaikissa kirjeissä kehotetaan Euroopan komissiota tarkastelemaan Espanjan kilpailuviranomaisen CNC:n joulukuussa 2009 julkaisemaa raporttia Informe sobre la gestión colectiva de derechos de propiedad intelectual (1). Komissiota kehotetaan aloittamaan raportin perusteella menettely Espanjaa vastaan, koska se on rikkonut SEUT-sopimuksen 106 artiklaa yhdessä 102 artiklan kanssa. Kirjeet eivät sisällä muita tietoja.

CNC:n raportissa analysoidaan tekijänoikeuksien kollektiivista hoitamista Espanjassa kilpailun kannalta ja esitetään suosituksia siitä, miten voitaisiin kehittää lainsäädäntökehystä ja lisätä kilpailua yhteisvalvontajärjestöjen välillä. Raportissa viitataan yhteisvalvontajärjestöjen mahdolliseen kilpailun vastaiseen toimintaan, joka saattaa olla SEUT-sopimuksen 101 ja/tai 102 artiklan vastaista (sekä Espanjan kilpailulain 1 ja/tai 2 pykälän vastaista). SEUT-sopimuksen 106 artiklan mahdollista soveltamista ei kuitenkaan tuoda raportissa esiin, sillä kysymys ei kuulu raportin piiriin.

Komission yksiköt ilmoittavat kantelun tekijöille, etteivät ne aio ehdottaa komissiolle saatujen kirjeiden perusteella menettelyn aloittamista Espanjaa vastaan. CNC on tehnyt useita suosituksia lainsäädäntökehyksen parantamiseksi siten, että yhteisvalvontajärjestöjen välistä kilpailua edistetään paremmin. Espanjan toimivaltaisten viranomaisten tehtävänä on nyt tarkastella näitä suosituksia ja tehdä tarvittavat päätelmät. Lisäksi CNC käsittelee itse parhaillaan tapauksia, joissa yhteisvalvontajärjestöt ovat mahdollisesti rikkoneet SEUT-sopimuksen 101 ja/tai 102 artiklaa (ja/tai Espanjan lain vastaavia säännöksiä). Tästä syystä sekä sen vuoksi, että komissiolla on harkintavalta päättäessään jäsenvaltiota vastaan toteutettavasta SEUT-sopimuksen 106 artiklan mukaisesta menettelystä, voidaan todeta, ettei tutkinnan aloittaminen saatujen kirjeiden perusteella olisi komission varojen asianmukaista käyttöä.

Tämä ei estä kantelujen tekijöitä käyttämästä oikeuttaan esittää toimivaltaisille viranomaisille muita kanteluja, jos ne katsovat yhteisvalvontajärjestöjen rikkoneen SEUT-sopimuksen 101 ja/tai 102 artiklaa. Samoin tämä ei estä komissiota toimimasta myöhemmin Espanjaa vastaan, jos se saa haltuunsa tietoja, joista käy ilmi SEUT-sopimuksen 106 artiklan mahdollinen rikkominen.

Kantelun tekijät voivat halutessaan esittää 30 päivän kuluessa tämän ilmoituksen julkaisemisesta kommenttinsa menettelyn ehdotetusta lopettamisesta tai muusta asiaan liittyvästä tarpeelliseksi katsomastaan seikasta. Tämän määräajan jälkeen vastaanotettuja huomautuksia ei oteta huomioon.

(1) Tarkasteltavissa osoitteessa http://www.cncompetencia.es/Inicio/Informes/Estudios/tabid/228/Default.aspx